CELEX: 32017D0847
Language: bg
Date: 2017-05-16 00:00:00
Title: Решение за изпълнение (ЕС) 2017/847 на Комисията от 16 май 2017 година за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (нотифицирано под номер С(2017) 2891)

18.5.2017   
            
            
               BG
            
            
               Официален вестник на Европейския съюз
            
            
               L 125/35
            
         РЕШЕНИЕ ЗА ИЗПЪЛНЕНИЕ (ЕС) 2017/847 НА КОМИСИЯТА
   от 16 май 2017 година
   за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници
   
      
         (нотифицирано под номер С(2017) 2891)
      
   
   (само текстът на датски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
   като има предвид, че:
   
               (1)
            
            
               На 18 ноември 2002 г. Комисията прие Решение 2002/915/ЕО (2), с което по искане на Дания беше предоставена дерогация съгласно Директива 91/676/ЕИО за опазване на водите от замърсяване с нитрати от селскостопански източници и беше разрешено използването на оборски тор, съдържащ до 230 kg азот на хектар годишно, в определени говедовъдни стопанства в рамките на датската програма за действие за периода 1999—2003 г. Действието на дерогацията беше удължено с Решение 2005/294/ЕО на Комисията (3) във връзка с датската програма за действие за периода 2004—2007 г., с Решение 2008/664/ЕО на Комисията (4) във връзка с датската програма за действие за периода 2008—2012 г. и с Решение за изпълнение 2012/659/ЕС на Комисията (5) във връзка с датската програма за действие за периода 2008—2015 г.
            
         
               (2)
            
            
               Дерогацията, предоставена с Решение за изпълнение 2012/659/ЕС, засяга (за периода 2014—2015 г.) около 1 500 говедовъдни стопанства, 425 102 животински единици и 205 165 хектара обработваема земя, представляващи съответно 4,0 % от общия брой стопанства, 18,6 % от общия брой животински единици и 8,2 % от общата обработваема земя в Дания.
            
         
               (3)
            
            
               На 4 февруари 2016 г. Дания внесе в Комисията искане за подновяване на дерогацията съгласно точка 2, трета алинея от приложение III към Директива 91/676/ЕИО.
            
         
               (4)
            
            
               В съответствие с член 5 от Директива 91/676/ЕИО Дания е изготвила програма за действие за периода 2016—2018 г., която е въведена с някои разпоредби на Заповед № 1324 от 15 ноември 2016 г. относно животните, отглеждани за продажба, оборския тор, силажа и т.н., Консолидиран закон № 388 от 27 април 2016 г. за използването от стопанствата на изкуствени торове и за растителното покритие и Заповед № 1055 от 1 юли 2016 г. за използването от стопанствата на изкуствени торове в периода на планиране 2016—2017 г., нова целева схема за междинни култури, задължителна част, както гласи Законът за използването от стопанствата на изкуствени торове и за растителното покритие. В рамките на датското законодателството e предвидена и нова обща наредба относно използването на фосфор в съответствие със Закона за екологична оценка на животновъдните стопанства и Заповедта относно животните, отглеждани за продажба, оборския тор, силажа и т.н.
            
         
               (5)
            
            
               Датското законодателство, чрез което се транспонира Директива 91/676/ЕИО, налага ограничения за използването на азот. Прието е и законодателство, което ограничава използването на фосфор и което ще влезе в сила през август 2017 г.
            
         
               (6)
            
            
               В датския доклад „Състояние и тенденции на водната среда и земеделските практики“, който обхваща периода 2012—2015 г., се посочва, че през 2014 г. годишният излишък на азот в национален мащаб е възлизал на 80 kg N/ha, а общото количество азот, отделен от селското стопанство в морето през 2012 г., е било приблизително 70 %. Изчисленията, извършени от датските компетентни органи, сочат, че за да се поддържа добро екологично състояние съотношението между количеството азот на сушата и количеството азот в крайбрежните води трябва да бъде намалено от 56,8 Mt на 44,7 Mt.
            
         
               (7)
            
            
               В датското законодателство следва да бъде включена смесена целева схема за доброволни и задължителни междинни култури за 2017 и 2018 г. В рамките на тази схема задължителните разпоредби за междинните култури следва да влизат в сила автоматично, в случай че екологичните цели не бъдат постигнати чрез доброволните споразумения за междинните култури. Площите с междинни култури следва да са в допълнение към националното изискване за задължителни междинни култури съгласно датския Закон за използването от стопанствата на изкуствени торове и за растителното покритие. Посочените мерки са необходими, за да се гарантира, че прилагането на настоящата дерогация няма да доведе до влошаване на качеството на водите.
            
         
               (8)
            
            
               Информацията, представена от Дания в контекста на предоставената с Решение за изпълнение 2012/659/ЕС дерогация, сочи, че качеството на водите не е отбелязало спад спрямо зоните, които не са обхванати от дерогацията. Представените от Дания данни във връзка с прилагането на Директива 91/676/ЕИО за периода 2012—2015 г. (6) сочат, че по отношение на подпочвените води в страната около 16 % от станциите за мониторинг отчитат средна концентрация на нитрати над 50 mg/l, като около 23 % от станциите за мониторинг отчитат средна концентрация на нитрати над 40 mg/l. Данните от мониторинга показват стабилна тенденция при концентрацията на нитратите в подземните води в сравнение с предходния отчетен период (2008—2011 г.). По отношение на повърхностните води повечето пунктове за мониторинг показват средна концентрация на нитрати под 50 mg/l и стабилна тенденция при концентрацията на нитрати. В доклада, който обхваща периода 2012—2015 г., се посочва, че състоянието на 2 от общо 119 крайбрежни водни басейна е класифицирано като „добро“.
            
         
               (9)
            
            
               След като разгледа искането на Дания въз основа на елементите, описани в точка 2, трета алинея от приложение III към Директива 91/676/ЕИО и в контекста на придобития опит от дерогацията, предоставена с решения 2002/915/ЕО, 2005/294/ЕО, 2008/664/ЕО и Решение за изпълнение 2012/659/ЕС, Комисията счита, че планираното за използване в Дания количество оборски тор, отговарящо на 230 kg азот на хектар годишно, няма да възпрепятства постигането на целите на Директива 91/676/ЕИО, при положение че бъдат спазени някои строги условия.
            
         
               (10)
            
            
               В стопанствата, в които се допуска използването на оборски тор, съдържащ до 230 kg азот на хектар годишно, плановете за торене се актуализират своевременно, за да се гарантира съгласуваност с реалните земеделски практики, като също така се осигурява постоянно растително покритие на обработваемата площ и междинните култури с цел възстановяване на есенните подпочвени загуби на нитрати и ограничаване на зимните загуби на азот.
            
         
               (11)
            
            
               В Директива 2000/60/ЕО на Европейския парламент и на Съвета (7) се предвижда комплексен трансграничен подход към опазването на водите, организиран около районите на речните басейни, с цел да се постигне добро състояние на европейските водни обекти до 2015 г. Намаляването на количеството на хранителните вещества е неразделна част от тази цел. Предоставянето на дерогация съгласно настоящото решение не засяга разпоредбите на Директива 2000/60/ЕО и не изключва възможността да са необходими допълнителни мерки, за да се спазят произтичащите от нея задължения.
            
         
               (12)
            
            
               С Директива 2007/2/ЕО на Европейския парламент и на Съвета (8) се определят общи правила за създаването на Инфраструктура за пространствена информация в Съюза за целите на политиките на Съюза в областта на околната среда и политиките или дейностите, които могат да окажат влияние върху околната среда. Когато е приложимо, пространствената информация, събирана в контекста на настоящото решение, следва да е в съответствие с разпоредбите, предвидени в посочената директива. С цел да се намали административната тежест и да се подобри съгласуваността на данните, при събиране на необходимите данни съгласно настоящото решение Дания следва да използва информацията, която е генерирана в рамките на интегрираната система за администриране и контрол, създадена съгласно дял V, глава II от Регламент (ЕС) № 1306/2013 на Европейския парламент и на Съвета (9).
            
         
               (13)
            
            
               Мерките, предвидени в настоящото решение, са в съответствие със становището на Комитета по нитратите, създаден по силата на член 9 от Директива 91/676/ЕИО,
            
         ПРИЕ НАСТОЯЩОТО РЕШЕНИЕ:
   Член 1
   Дерогация
   Дерогацията, поискана от Дания с писмо от 4 февруари 2016 г. с цел да се разреши използването на по-голямо количество оборски тор от предвиденото в точка 2, втора алинея, първо изречение от приложение III към Директива 91/676/ЕИО, се предоставя при условията, указани в настоящото решение.
   Член 2
   Обхват
   Дерогацията се отнася за говедовъдните стопанства, в които сеитбооборотът обхваща над 80 % от културите със силна абсорбция на азот и дълъг вегетационен период и за които е издадено разрешение в съответствие с член 5.
   Член 3
   Определения
   За целите на настоящото решение се прилагат следните определения:
   
               а)
            
            
               „говедовъдно стопанство“ означава стопанство с годишно производство на азот в оборския тор над 300 kg, от които поне две трети са от едър рогат добитък;
            
         
               б)
            
            
               „трева“ означава постоянно или временно пасище;
            
         
               в)
            
            
               „култури, подсяти с трева“ означава силажни зърнени култури, силажна царевица, пролетен ечемик или пролетен ечемик и грах, които се подсяват с трева преди или след прибиране на реколтата;
            
         
               г)
            
            
               „култури със силна абсорбция на азот и дълъг вегетационен период“ означава едно от следните:
               
                           i)
                        
                        
                           трева;
                        
                     
                           ii)
                        
                        
                           трева като междинна култура;
                        
                     
                           iii)
                        
                        
                           фуражно цвекло;
                        
                     
                           iv)
                        
                        
                           култури, подсяти с трева;
                        
                     
         
               д)
            
            
               „почвен профил“ означава почвеният слой, намиращ се под нивото на земната повърхност до 0,90 m дълбочина, или на средното максимално водно ниво на подземните води, което е разположено на по-малко от 0,90 m под нивото на земната повърхност.
            
         Член 4
   Условия за дерогацията
   Дерогацията се предоставя при следните условия:
   
               1)
            
            
               През август 2017 г. ще влезе в сила наредба за използването на фосфор, в която се предвижда непосредственото прилагане на прагови стойности на фосфора на различни равнища в цялата страна в зависимост от географското местоположение и вида тор. Тези прагови стойности обхващат използването на фосфор от всички видове торове: органични торове, включително оборски тор, ферментационни продукти от биогаз, дегазирана растителна биомаса, утайка от пречистване на отпадъчни води и промишлени торове. Във водосборните басейни, чиято водна среда е уязвима към фосфор, следва да се наложат по-строги прагови стойности за използването на фосфор, обхващащи всички видове торове.
            
         
               2)
            
            
               Следва да се въведат система от показатели и система за мониторинг на количеството фосфор, използвано в селскостопанските площи в Дания. В случай че системата от показатели или системата за мониторинг показват, че действителната средна годишна степен на торене с фосфор на земеделски почви в Дания би могла да надхвърли или действително е надхвърлила средните нива на торене с фосфор в национален мащаб, за които е заложено да бъдат достигнати през периода 2018—2025 г., максималните пределни стойности за използване на фосфор ще бъдат съответно намалени.
            
         
               3)
            
            
               Смесената целева схема за доброволни и задължителни междинни култури се основава на необходимостта да се намали съдържанието на нитрати в подземните и в крайбрежните води. В рамките на тази схема задължителните разпоредби за междинните култури влизат в сила автоматично, в случай че екологичните цели не бъдат постигнати чрез доброволните споразумения за междинните култури.
            
         
               4)
            
            
               Междинните култури, определени по силата на тази схема, са в допълнение към националното задължително изискване за засяване с междинни култури на 10 или 14 % от обработваемата площ на стопанствата, и не могат да бъдат отглеждани върху площите, използвани за изпълнение на изискванията за екологично насочените площи по отношение на междинните култури.
            
         Член 5
   Ежегодно разрешение и поемане на задължение
   1.   Говедовъдите могат да подадат заявление до компетентните органи за получаване на годишно разрешение за използване на оборски тор, съдържащ до 230 kg азот на хектар годишно.
   Срокът за подаване на заявлението е същият като националния краен срок за подаване на заявление за единно плащане и заявяване на квотата за изкуствени торове и плана за междинни култури.
   2.   Едновременно със заявлението, посочено в параграф 1, заявителят представя декларация, че спазва условията, предвидени в членове 7, 8 и 9.
   Член 6
   Предоставяне на разрешения
   Разрешенията за използване на определено количество говежди тор, включително отделян от самите животни тор и обработен оборски тор, съдържащ до 230 kg азот на хектар земя годишно, се предоставят при спазване на условията, предвидени в членове 7—9.
   Член 7
   Условия за използване на оборски тор и други торове
   1.   Общото постъпление на азот не може да надвишава предвидената потребност от хранителни вещества на съответната култура, като се отчита запасеността на почвата с хранителни вещества. То не може да надвишава максималните стандарти за торене, определени в Заповед № 1055 от 1.7.2016 г. за използването на торове в селското стопанство в плановия период 2016—2017 г., и в съответните заповеди за следващите планови периоди.
   2.   Изготвя се план за наторяване за цялата площ на говедовъдното стопанство. Планът се съхранява в стопанството. Той обхваща периода от 1 август до 31 юли следващата година. Планът за наторяване трябва да съдържа следното:
   
               а)
            
            
               план за сеитбооборотa, който включва:
               
                           1)
                        
                        
                           площта на парцелите, заети с култури със силна абсорбция на азот и дълъг вегетационен период;
                        
                     
                           2)
                        
                        
                           площта на парцелите, заети с други култури, различни от посочените в точка 1);
                        
                     
                           3)
                        
                        
                           скица, показваща местоположението на парцелите, посочени съответно в точки 1) и 2);
                        
                     
         
               б)
            
            
               броя на животните в стопанството, описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;
            
         
               в)
            
            
               изчисление на количествата азот и фосфор от оборски тор, произведени в стопанството;
            
         
               г)
            
            
               описание на обработката на оборския тор, когато е приложимо, и очакваните характеристики на обработения оборски тор;
            
         
               д)
            
            
               количеството, вида и характеристиките на оборския тор, внесен в стопанството или изнесен извън него;
            
         
               е)
            
            
               предвидимото количество азот и фосфор, необходими за културите във всеки парцел;
            
         
               ж)
            
            
               изчисление на използваното количество азот и фосфор от оборски тор във всеки парцел;
            
         
               з)
            
            
               изчисление на използваното количество азот и фосфор от химически и други торове във всеки парцел;
            
         
               и)
            
            
               посочване на времето на използване на оборския тор и химическите торове.
            
         Планът за наторяване се преразглежда най-късно до седем дни след настъпването на евентуални промени в земеделските практики в говедовъдното стопанство. Отчетът за наторяване се представя на компетентните органи най-късно до края на март всяка година.
   3.   В периода от 31 август до 1 март не се разрешава разпръскването на оборски тор върху пасища, които ще се разорават през следващата пролет.
   Член 8
   Условия за вземане на проби и анализи на почвата
   1.   Пробите се вземат от най-горните 30 cm на земеделската земя и се анализира съдържанието на азот и фосфор в тях.
   2.   Вземането на проби и техният анализ се извършва най-малко веднъж на всеки четири години за всеки участък от стопанството с еднородни характеристики по отношение на сеитбооборота и свойствата на почвата.
   3.   Изисква се поне една проба и един анализ на всеки пет хектара земеделска земя.
   4.   Резултатите от анализите трябва да са на разположение в говедовъдните стопанства за инспекции.
   Член 9
   Условия за управление на земята
   1.   80 % или повече от площта, налична за използване на оборски тор, трябва да бъде засята с култури със силна абсорбция на азот и дълъг вегетационен период.
   2.   Тревата, изпълняваща ролята на междинна култура, не се разорава преди 1 март в годината, в която е била засята.
   3.   Временните пасища се разорават напролет. Културите със силна абсорбция на азот и дълъг вегетационен период се засяват във възможно най-кратък срок, но не по-късно от 3 седмици след разораването на тревата.
   4.   Културите, използвани в сеитбооборотa, не може да включват бобови или други растения, които усвояват азот от въздуха, с изключение на следните:
   
               а)
            
            
               детелина в пасищата с по-малко от 50 % детелина и люцерна;
            
         
               б)
            
            
               люцерна в пасищата с по-малко от 50 % детелина и люцерна;
            
         
               в)
            
            
               ечемик и грах, подсети с трева.
            
         5.   Стандартите за азотно торене на култури след временни пасища се намаляват с предходната количествена стойност на азота в културите съгласно Заповед № 1055 от 1.7.2016 г. за използването на торове в селското стопанство в плановия период 2016—2017 г. и съответните заповеди за следващите планови периоди по отношение на стандартите за торене, таблицата с норми за торене на селскостопански култури и зеленчуци, както и последващите изменения.
   Член 10
   Мониторинг
   1.   Компетентните органи гарантират, че се изготвят карти, показващи следното:
   
               а)
            
            
               процента във всяка община на говедовъдните стопанства, за които са издадени разрешения;
            
         
               б)
            
            
               процента във всяка община на селскостопанските животни, за които са издадени разрешения;
            
         
               в)
            
            
               процента във всяка община на земеделската земя, за която са издадени разрешения.
            
         Тези карти се актуализират всяка година.
   Данните относно сеитбооборотa и земеделските практики се събират от компетентните органи. Тези данни се актуализират всяка година.
   2.   Компетентните органи извършват мониторинг на водите в кореновата зона, на повърхностните води и подпочвените води и предоставят на Комисията данни за съдържанието на азот и фосфор в почвения профил и концентрацията на нитрати в повърхностните и подземните води както при условията на дерогация, така и при липсата на такава.
   Мониторингът се провежда на равнище стопанство в рамките на националната програма за мониторинг на селскостопанските водосборни басейни. Подложените на мониторинг обекти трябва да са представителни за основните типове почва, преобладаващите практики за наторяване и основните култури. Провежда се засилен мониторинг в селскостопанските водосборни басейни, разположени върху песъчливи почви.
   Наред с посоченото концентрацията на нитрати в повърхностните и подпочвените води се подлага на мониторинг в поне 3 % от всички стопанства, които се ползват от разрешения.
   3.   В рамките на националната програма за мониторинг на селскостопанските водосборни басейни компетентните органи провеждат проучвания и непрекъснати анализи на хранителните вещества, като предоставят данни за местното земеползване, сеитбооборота и земеделските практики в говедовъдните стопанства, които се ползват от разрешения.
   Събраната информация и данните от анализа на хранителните вещества по член 7 и от мониторинга по член 10, параграф 2 се използват за изчисления на количеството изпуснат азот и фосфор в говедовъдните стопанства, ползващи се от разрешения, които изчисления се извършват по зададен модел, основан на научни принципи.
   4.   Компетентните органи определят обхванатия от дерогация процент земя, която е засята със:
   
               а)
            
            
               детелина или люцерна в пасища;
            
         
               б)
            
            
               ечемик и грах, подсети с трева.
            
         Член 11
   Проверка
   1.   Компетентните органи следят всички заявления за разрешение да преминат през административен контрол. Когато контролът покаже, че условията, предвидени в членове 7, 8 и 9, не са изпълнени от заявителя, заявлението се отхвърля и заявителят се уведомява за причините за отказа.
   2.   Компетентните органи изготвят програма за инспекции на стопанствата, които се ползват от разрешения.
   Програмата се основава на анализ на риска, като се вземат предвид резултатите от проверките от предходните години по отношение на условията, определени в членове 7, 8 и 9, и резултатите от проверките на спазването на националното законодателство, транспониращо Директива 91/676/ЕИО.
   3.   Инспекциите включват полеви инспекции и проверки на място за спазването на условията, посочени в членове 7, 8 и 9, и обхващат годишно поне 7 % от стопанствата, които се ползват от разрешения. Когато се установи, че дадено стопанство не спазва тези условия, на притежателя на разрешение се налага глоба в съответствие с националното право и той не се счита за допустим за получаване на разрешение през следващата година.
   4.   На компетентните органи се предоставят необходимите правомощия и средства за проверка на спазването на условията за дерогацията, предоставена съгласно настоящото решение.
   Член 12
   Докладване
   Най-късно до 31 декември всяка година компетентните органи представят на Комисията доклад, съдържащ следната информация:
   
               а)
            
            
               карти с процента на говедовъдните стопанства, процента на селскостопанските животни и процента на земеделската земя, обхванати от индивидуални дерогации за всяка община, както и карти на местното земеползване, посочени в член 10, параграф 1;
            
         
               б)
            
            
               резултатите от посочения в член 10, параграф 2 мониторинг на подземните и повърхностните води във връзка с концентрацията на нитрати и фосфор, включително информацията за тенденциите при качеството на водите както при условията на дерогация, така и при липсата на такава, а също и за въздействието на дерогацията върху качеството на водите;
            
         
               в)
            
            
               резултатите от посочения в член 10, параграф 2 мониторинг на почвите във връзка с концентрацията на азот и фосфор във водите от кореновата зона както при условията на дерогация, така и при липсата на такава;
            
         
               г)
            
            
               резултатите от проучванията на местното земеползване, сеитбооборота и земеделските практики съгласно член 10, параграф 3;
            
         
               д)
            
            
               резултатите от посочените в член 10, параграф 3 изчисления по зададен модел на количеството изпуснат азот и фосфор в стопанствата, които се ползват от разрешения;
            
         
               е)
            
            
               таблици с обхванатия от дерогация процент земеделска земя, засята с детелина или люцерна в пасища и с ечемик/грах, подсят с трева, съгласно член 10, параграф 4;
            
         
               ж)
            
            
               оценка на изпълнението на условията за дерогацията въз основа на проверките, извършвани на равнище стопанство, както и информация относно неизрядните стопанства, въз основа на резултатите от административните и полевите инспекции съгласно член 11;
            
         
               з)
            
            
               тенденции при броя на селскостопанските животни и производството на оборски тор за всяка категория селскостопански животни в Дания и в стопанствата, обхванати от дерогация.
            
         Когато е приложимо, съдържащите се в доклада пространствени данни трябва да отговарят на разпоредбите на Директива 2007/2/ЕО. При събиране на необходимите данни Дания използва — когато е целесъобразно — информацията, генерирана в рамките на интегрираната система за администриране и контрол, създадена в съответствие с член 67, параграф 1 от Регламент (ЕС) № 1306/2013.
   Член 13
   Период на прилагане
   Настоящото решение се прилага до 31 декември 2018 г.
   Член 14
   Адресат
   Адресат на настоящото решение е Кралство Дания.
   
      Съставено в Брюксел на 16 май 2017 година.
      
         
            За Комисията
         
         Karmenu VELLA
         
            Член на Комисията
         
      
   
   
      (1)  ОВ L 375, 31.12.1991 г., стр. 1.
   
      (2)  Решение 2002/915/ЕО на Комисията от 18 ноември 2002 г. относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 319, 23.11.2002 г., стр. 24).
   
      (3)  Решение 2005/294/ЕО на Комисията от 5 април 2005 г. относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 94, 13.4.2005 г., стр. 34).
   
      (4)  Решение 2008/664/ЕО на Комисията от 8 август 2008 г. за изменение на Решение 2005/294/ЕО относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 217, 13.8.2008 г., стр. 16).
   
      (5)  Решение за изпълнение 2012/659/ЕС на Комисията от 23 октомври 2012 г. за предоставяне на поисканата от Кралство Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 295, 25.10.2012 г., стр. 20).
   
      (6)  Датска агенция за опазване на околната среда, „Състояние и тенденции на водната среда и селскостопанските практики в Дания“ — доклад до Европейската комисия за периода 2012—2015 г. в съответствие с член 10 от Директивата за нитратите (1991/676/ЕИО), септември 2016 г.
   
      (7)  Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).
   
      (8)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
   
      (9)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).